词语:独觉道
【独觉道 】
p1383
瑜伽三十四卷二十七页云:云何独觉道?谓由三相,应正了知。谓有一类,安住独觉种姓,经于百劫,值佛出世,亲近承事,成熟相续,专心求证独觉菩提。于蕴善巧,于处善巧,于界善巧,于缘起善巧,于处非处善巧,于谛善巧,勤修学故;于当来世,速能证得独觉菩提。如是名为初独觉道。复有一类,值佛出世,亲近善士,听闻正法,如理作意。于先所未起顺决择分善根,引发令起。谓暖顶忍。而无力能,卽于此生,证法现观得沙门果。复修蕴善巧,修处善巧,修界善巧,修缘起善巧,修处非处善巧,修谛善巧故;于当来世,能证法现观,得沙门果。是名第二独觉道。复有一类,值佛出世,亲近善士,听闻正法,如理作意。证法现观,得沙门果;而无力能,于一切种至极究竟毕竟离垢,毕竟证得梵行边际阿罗汉果。复修蕴善巧,修处善巧,修界善巧,修缘起善巧,修处非处善巧,修谛善巧故;依出世道,于当来世,至极究竟毕竟离垢,毕竟证得梵行边际阿罗汉果。是名第三独觉道。
分类:法相辞典